CELEX: 62012TN0096
Language: el
Date: 2012-03-01 00:00:00
Title: Υπόθεση T-96/12: Προσφυγή της 1ης Μαρτίου 2012 — Ισπανία κατά Επιτροπής

14.4.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 109/33
            
         Προσφυγή της 1ης Μαρτίου 2012 — Ισπανία κατά Επιτροπής
   (Υπόθεση T-96/12)
   2012/C 109/66
   Γλώσσα διαδικασίας: η ισπανική
   
      Διάδικοι
   
   
      Προσφεύγον: Βασίλειο της Ισπανίας (εκπρόσωπος: N. Díaz Abad)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να διαπιστώσει ότι η Επιτροπή αθέτησε την υποχρέωσή της να καταβάλει στις ισπανικές αρχές τα οφειλόμενα υπόλοιπα ποσά εντός δίμηνης προθεσμίας από την προσκόμιση των εγγράφων στα οποία αναφέρεται το άρθρο Δ, παράγραφος 2, στοιχείο δ', του παραρτήματος ΙΙ του κανονισμού 1164/1994,
            
         
               —
            
            
               επικουρικώς, να ακυρώσει το έγγραφο της 22ας Δεκεμβρίου 2011 το οποίο περιλαμβάνει τη θέση της Επιτροπής κατόπιν προσκλήσεως προς ενέργεια που απευθύνθηκε προς το όργανο αυτό σε σχέση με την καταβολή των υπολοίπων ποσών που αντιστοιχούν στη διαδικασία ολοκλήρωσης των σχεδίων που συγχρηματοδοτούνται από το ταμείο συνοχής και τα οποία ανατέθηκαν στην Ισπανία κατά την περίοδο προγραμματισμού 2000-2006 και να υποχρεώσει την Επιτροπή να προβεί στην καταβολή των εν λόγω εκκρεμών υπολοίπων, και
            
         
               —
            
            
               να καταδικάσει το καθού θεσμικό όργανο στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Στην παρούσα διαδικασία, το Βασίλειο της Ισπανίας προσφεύγει κατά της Επιτροπής λόγω παραλείψεως του θεσμικού αυτού οργάνου να εκπληρώσει την υποχρέωση την οποία υπέχει κατά το εν λόγω κράτος μέλος να του καταβάλει τα εκκρεμή υπόλοιπα ποσά που αντιστοιχούν στη διαδικασία ολοκλήρωσης των σχεδίων που συγχρηματοδοτούνται από το ταμείο συνοχής και τα οποία ανατέθηκαν στην Ισπανία κατά την περίοδο προγραμματισμού 2000-2006.
   Επικουρικώς, και στην περίπτωση κατά την οποία το Γενικό Δικαστήριο κρίνει ότι η έκδοση του εγγράφου της 22ας Δεκεμβρίου 2011, το οποίο περιλαμβάνει τη θέση της Επιτροπής κατόπιν της προσκλήσεως προς ενέργεια που της απεύθυνε το Βασίλειο της Ισπανίας, συνιστά παύση της προβαλλόμενης παράλειψης, ασκείται επίσης αίτηση ακυρώσεως κατά του εγγράφου αυτού.
   Προς στήριξη της προσφυγής του, το προσφεύγον προβάλλει έξι λόγους.
   
               1)
            
            
               Ο πρώτος λόγος αντλείται από παράβαση του άρθρου Δ, παράγραφος 2, στοιχείο δ', του παραρτήματος ΙΙ του κανονισμού 1164/1994 (1), καθόσον η Επιτροπή δεν κατέβαλε εντός δίμηνης προθεσμίας τα υπόλοιπα ποσά των σχεδίων τα οποία παρατίθενται με το δικόγραφο της προσφυγής, χωρίς να προκύπτει ότι η εν λόγω προθεσμία διεκόπη ή ανεστάλη.
            
         
               2)
            
            
               Ο δεύτερος λόγος αντλείται από παραβίαση της αρχής της ασφάλειας δικαίου, καθόσον η Επιτροπή παρέβη σαφή νομικό κανόνα με συγκεκριμένες έννομες συνέπειες.
            
         
               3)
            
            
               Ο τρίτος λόγος αντλείται από παράβαση του άρθρου 18, παράγραφος 3, του κανονισμού 1386/2002 (2), καθόσον η Επιτροπή δεν εξέδωσε τη σχετική απόφαση εντός τρίμηνης προθεσμίας από την ημερομηνία της συνάντησής της με τις ισπανικές αρχές.
            
         
               4)
            
            
               Ο τέταρτος λόγος αντλείται από παράβαση του άρθρου 12 του κανονισμού 1164/94, καθόσον η Επιτροπή υπερέβη τις εξουσίες που της χορηγεί το εν λόγω άρθρο σε θέματα οικονομικού ελέγχου.
            
         
               5)
            
            
               Ο πέμπτος λόγος αντλείται από παράβαση του άρθρου 15 του κανονισμού 1386/2002, καθόσον δεν συντρέχουν οι προβλεπόμενες νομικές προϋποθέσεις ώστε η Επιτροπή να ζητήσει τη διενέργεια νέου ελέγχου.
            
         
               6)
            
            
               Ο έκτος λόγος αντλείται από παράβαση του άρθρου Η του παραρτήματος ΙΙ του κανονισμού 1164/94, καθόσον η Επιτροπή προσέφυγε στη διαδικασία που προβλέπει το άρθρο αυτό χωρίς να πληρούνται οι απαραίτητες προς τούτο προϋποθέσεις.
            
         
      (1)  Κανονισμός (ΕΚ) 1164/94 του Συμβουλίου, της 16ης Μαΐου 1994, για την ίδρυση του ταμείου συνοχής (ΕΕ L 130, σ. 1).
   
      (2)  Κανονισμός (ΕΚ) 1386/2002 της Επιτροπής, της 29ης Ιουλίου 2002, για θέσπιση λεπτομερών κανόνων εφαρμογής του κανονισμού (ΕΚ) 1164/94 του Συμβουλίου, όσον αφορά τα συστήματα διαχείρισης και ελέγχου και τη διαδικασία πραγματοποίησης των δημοσιονομικών διορθώσεων σε σχέση με τις ενισχύσεις που χορηγούνται στο πλαίσιο του Ταμείου Συνοχής (ΕΕ L 201, σ. 5).